O Πέτρος Πολυχρόνης ως Θεραπευτής και ως Δάσκαλος, δεν μου δίδαξε τεχνικές προκειμένου να γίνω καλή οικογενειακή θεραπεύτρια. Αυτό που κυρίως έμαθα κοντά του ήταν να συντονίζομαι συναισθηματικά με τα μέλη της οικογένειας, δηλαδή να συνδέομαι με τους ανθρώπους. Ως Θεραπευτής και Δάσκαλος ήταν ο ίδιος συναισθηματικά συντονισμένος μαζί μου, με αγάπη και με ελευθερία, σε πολύ κομβικά σημεία της προσωπικής και της επαγγελματικής μου εξέλιξης.

Ως Δάσκαλος με έμαθε να κάνω θεραπευτικές ερωτήσεις προσανατολισμένες στις σχέσεις ανάμεσα στα μέλη της οικογένειας, και όχι στο σύμπτωμα. Διερευνούσε σε βάθος τα πρότυπα αλληλεπίδρασης (patterns of relatedness) στο μικρόκοσμο της οικογένειας. Ταυτόχρονα, μπορούσε να διευρύνει το οπτικό του πεδίο ώστε να αναδύονται τα πολλαπλά επίπεδα σύνδεσης της οικογένειας με το κοινοτικό, κοινωνικό, πολιτισμικό, πολιτικό και οικολογικό πλαίσιο της. Πάντοτε αφουγκραζόταν **τη δική του συγκινησιακή τοποθέτηση** (emotional positioning, Bertrando, 2014) στην επαφή του με το οικογενειακό σύστημα, επιχειρώντας αλλαγές κυρίως στον εαυτό του.

Όταν δούλευε με μια οικογένεια, είχε το χάρισμα να συντονίζεται συναισθηματικά με το κάθε μέλος της οικογένειας, με παιδιά από όλες τις φάσεις ανάπτυξης, από βρέφη στην αγκαλιά της μητέρας τους ως εφήβους στο Λύκειο, ακόμη και μετά τα εξήντα του. Η ικανότητα για **συναισθηματικό συντονισμό** (emotional attunement), **συναισθηματική συνεκτικότητα** (emotional connectedness) και **συναισθηματική ρύθμιση** (affect regulation) αναφέρονται ανάμεσα σε άλλα στην αναλυτική περιγραφή που κάνει ο Jeremy Holmes, παιδοψυχίατρος και ψυχαναλυτής στη Μεγάλη Βρετανία, το 2011 για τα συστατικά στοιχεία μιας θεραπευτικής βάσης ασφάλειας, σύμφωνα με τη θεωρία του δεσμού.

Αξιοποιώντας τις ζυμώσεις των οικογενειακών σχέσεων (fermentation) (Andersen, 1987), ο Πέτρος Πολυχρόνης φρόντιζε να μπαίνουν μεταξύ τους τα μέλη της οικογένειας σε διάλογο, για την ακρίβεια σε αρμονικότερο διάλογο, πιο συντονισμένοι συναισθηματικά στο τέλος της θεραπευτικής συνεδρίας. Ταυτόχρονα, ο ίδιος ήταν συναισθηματικά συντονισμένος με όποιον εκπαιδευόμενο είχε δίπλα του και τα μέλη της αναστοχαστικής ομάδας πίσω ή μπροστά από το μονόδρομο καθρέπτη.

(...)

Όχι μόνο ο θεραπευτής χρειάζεται να εμπνέει στην οικογένεια ένα αίσθημα ενδυνάμωσης (Holmes, 2011), για να φύγουν τα μέλη της οικογένειας από τη θέση της ενοχής για το άρρωστο μέλος, αλλά κιόλας πλέον υπογραμμίζεται ότι μέσα στην ίδια την οικογένεια που δημιουργήθηκε το πρόβλημα εκεί μέσα υπάρχουν και όλες οι δυνάμεις για να λυθεί (Eisler, 2005).

Καθώς διανύουμε περίπου την πέμπτη δεκαετία της Δεύτερης Κυβερνητικής, ο οικογενειακός θεραπευτής δεν μπορεί να λειτουργεί ως κάποιας μορφής γκουρού που κατευθύνει στρατηγικά την οικογένεια γνωρίζοντας τι είναι καλύτερο για εκείνη. Ο θεραπευτής είναι μέρος του συστήματος που παρατηρεί. Ο Θεραπευτής παρατηρεί και ταυτόχρονα «κατασκευάζει» το σύστημα, καθώς βρίσκεται σε διαρκή αλληλεπίδραση μαζί του (Elkaim, 2016).

Πλέον, ο οικογενειακός θεραπευτής χρειάζεται να είναι συγκινησιακά συντονισμένος με τα μέλη του συστήματος, αναγνωρίζοντας πώς επηρεάζει το οικογενειακό σύστημα και πώς επηρεάζεται από την αλληλεπίδραση μαζί του, φυσικά αναγνωρίζοντας τη διαφορετική θέση του και την ευθύνη του να φροντίσει εκείνος την ποιότητα της θεραπευτικής σχέσης (Zimmermann, 2011).

Ευρήματα από τη **θεωρία της δι-υποκειμενικότητας** (intersubjectivity) και από έρευνες στην αναπτυξιακή ψυχολογία, αξιοποιούνται πλέον σταθερά από όλες τις θεραπευτικές προσεγγίσεις για μια καλύτερη κατανόηση της δυναμικής της θεραπευτικής σχέσης. Η θεραπευτική σχέση έχει βρεθεί ότι έχει μεγαλύτερη επίδραση από τις θεραπευτικές τεχνικές στο θεραπευτικό αποτέλεσμα (Lambert & Barley, 2001).

Στη Σκωτία ο Trevarthen και οι συνεργάτες του (2001), επί τρεις δεκαετίες μέσα από την έρευνα της αλληλεπίδρασης μητέρας-βρέφους από τις πρώτες ώρες ζωής, πριν την εμφάνιση του λόγου, έχουν αποσαφηνίσει τα εξής: στην ανθρώπινη επικοινωνία, οι εγγενείς ικανότητες του βρέφους για αυτορρύθμιση της ψυχικής του κατάστασης και η συνειδητή επικοινωνιακή του πρόθεση διατηρούνται και εξελίσσονται μόνο μέσα από **την ενεργή εμπλοκή με άλλους που ανταποκρίνονται**.

Στην άλλη άκρη του Ατλαντικού, ο Daniel Stern το 2005 όρισε τη δι-υποκειμενικότητα ως *«την ικανότητα να μοιράζεσαι, να γνωρίζεις, να κατανοείς, να συμπάσχεις, να νιώθεις, να συμμετέχεις, να συντονίζεσαι με και να κάνεις την είσοδό σου στην υποκειμενική εμπειρία ενός άλλου» (σελ. 78)* σε πολλές διαφορετικές στιγμές, μέσα από την κίνηση προς το μέρος του. Η *συγκινησιακή εναρμόνιση* (affect attunement) θεωρείται στο έργο του Stern ως η πρωτοτυπική μορφή διυποκειμενικής σχέσης και θεωρεί ότι η *παρούσα στιγμή* στην αλληλεπίδραση χρειάζεται να αξιοποιείται και στη θεραπευτική σχέση.

(…)